ખેર, આપણે આ આદેશની નહીં પણ દાઢીની વાત કરવાના છીએ. સેનાના અધિકારીઓ માટે દાઢી રાખવા પર ભલે પ્રતિબંધ મૂકવામાં આવ્યો હોય પણ થોડા દિવસ પહેલાં જ ભારતમાં પહેલી વાર દાઢી અને મૂછની રાષ્ટ્રીય સ્પર્ધા યોજાઇ ગઇ. બેંગાલુરુમાં યોજાયેલી આ સ્પર્ધાને નો શેવ નવેમ્બર અંતર્ગત આયોજિત કરવામાં આવી હતી અને ૬૦૦ જેટલા લોકોએ તેમાં ભાગ લીધો હતો. આ સ્પર્ધામાં જુદી જુદી કેટેગરીમાં વિજેતાઓ જાહેર કરવામાં આવ્યા. હકીકત એ છે કે યુવાનોમાં છેલ્લા કેટલાક સમયથી દાઢી વધારવાનો ટ્રેન્ડ પૂરબહારમાં ખીલ્યો છે. સામાન્ય રીતે એમ કહેવાય છે કે દાઢી રાખવાથી વ્યક્તિની ત્વચાને ધૂળ-પ્રદૂષણથી ઓછું નુકસાન થાય છે, આ ઉપરાંત ત્વચા પર પડતી કરચલીઓ છુપાવી શકાય છે.